Diari Oficial de la Generalitat Valenciana


Sumari del DOGV 9633, del 06-07-2023 (2023/7380)

RESOLUCIÓ de 27 de juny de 2023, de la Direcció de l'Institut Superior d'Ensenyances Artístiques de la Comunitat Valenciana, per la qual es dicten instruccions per al curs 2023-2024 en els centres que imparteixen ensenyaments artístics superiors.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9633

Data del DOGV
:   06-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7380


Data del document
:   27-06-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Innovació, Universitats, Ciència i Societat Digital
    * organització de l'ensenyament

RESOLUCIÓ de 27 de juny de 2023, de la Direcció de l'Institut Superior d'Ensenyances Artístiques de la Comunitat Valenciana, per la qual es dicten instruccions per al curs 2023-2024 en els centres que imparteixen ensenyaments artístics superiors. [2023/7380]  
Els ensenyaments artístics superiors a la Comunitat Valenciana es troben en un moment de creixement i desenvolupament, el marc normatiu dels qual, en el curs 2023-2024, està determinat pel Decret 117/2022, de 5 d'agost, del Consell, pel qual s'aprova el Reglament d'organització i funcionament dels centres superiors d'ensenyaments artístics integrats en l'Institut Superior d'Ensenyances Artístiques de la Comunitat Valenciana (ROF). Aquest reglament persegueix dotar els centres de l'ISEACV d'un marc comú on puguen desenvolupar la seua autonomia en els àmbits organitzatiu, pedagògic i de gestió econòmica.  
  
La Llei orgànica 2/2006, de 3 de maig, d'educació (LOE), dedica el títol V a la participació, autonomia i gestió dels centres, i determina que la comunitat educativa participarà en el govern dels centres a través del consell escolar i que els centres disposaran d'autonomia pedagògica, d'organització i de gestió. Igualment, apareix així reflectit en la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació (LOMLOE).  
  
D'altra banda, la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, estableix modificacions substancials referides als ensenyaments artístics superiors, en els articles, 46.2, 53.4, 54.3, 55.3, 57.3 i 57.4 de la LOE. Aquesta, en la disposició addicional novena, estableix un període de dos anys des de l'entrada en vigor d'aquesta llei per a establir una regulació normativa dels ensenyaments artístics superiors previstos en l'article 58 de la LOE.  
En aquest sentit, la LOMLOE estableix en el preàmbul que una bona educació és la major riquesa i el principal recurs d'un país, i que per a garantir una educació de qualitat és imprescindible el compromís de tots els components de la comunitat educativa, alumnat, professorat, centres i administració pública.  
Els ensenyaments artístics superiors a la Comunitat Valenciana estan alineats amb aquests objectius i s'han forjat com un valor en alça fonamentat en el treball conjunt de tots els agents que interactuen en l'àmbit educatiu d'aquests.  
El bon fer dels centres, la participació activa dels seus equips directius, del professorat, l'alumnat i el personal d'administració i serveis (PAS), la implicació de l'ISEACV en exposicions, tallers, jornades, representacions i assistència a fires, entre altres activitats, ha permés posicionar els ensenyaments artístics a la Comunitat Valenciana com a referent nacional i internacional gràcies a la visibilitat del treball realitzat de manera individual, conjunta i interdisciplinària.  
En aquesta línia, la present resolució té com a finalitat l'organització de determinats aspectes del desenvolupament del curs acadèmic 2023-2024 dels ensenyaments artístics superiors en el nostre àmbit territorial.  
En l'elaboració d'aquestes instruccions, s'ha tingut en compte la Llei 23/2018, de 29 de novembre, de la Generalitat, d'igualtat de les persones LGTBI. També el Decret 102/2018, de 27 de juliol, del Consell, de desenvolupament de la Llei 8/2017, integral del reconeixement del dret a la identitat i a l'expressió de gènere a la Comunitat Valenciana. Així mateix, el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià; i el Decret 39/2020, de 20 de març, del Consell, de mesures de suport a esportistes d'elit i al personal tècnic, entrenador, arbitral i jutge d'elit de la Comunitat Valenciana.  
  
Quant a la seguretat dels sistemes de gestió, serà aplicable la Llei orgànica 3/2018, de 5 de desembre, de protecció de dades personals i garantia dels drets digitals. També, la Resolució de 28 de juny de 2018, de la Sotssecretaria de la Conselleria d'Educació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat.  
Igualment, cal destacar que és competència de la Direcció General de Personal Docent de la Conselleria d'Educació, Cultura i Esport, segons l'article 8, apartat f, del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport:  
«f) Convocar, gestionar i resoldre els procediments per a la provisió de llocs de treball de caràcter docent que depenguen de la Conselleria».  
  
Per la qual cosa, atesa la premissa anterior, és la Conselleria d'Educació, Cultura i Esport la responsable de la gestió de tot el personal que impartisca docència en qualsevol dels centres adscrits a l'ISEACV.  
  
D'entre aquests procediments destaquem les convocatòries de professorat especialista, que es publicaran en la pàgina web de cada centre convocant dependent de l'ISEACV i en la pàgina web de l'ISEACV; l'accés a les proves de difícil cobertura, que es publiquen en la pàgina web de la Conselleria d'Educació Cultura i Esport, i les proves per a la incorporació a les borses de treball de personal docent.  
Així mateix, caldrà ajustar-se al que es disposa en la Resolució de 26 de novembre de 2010, del director general de Personal de la Conselleria d'Educació, per la qual s'acorda la publicació de l'acord subscrit per la Conselleria d'Educació i les organitzacions sindicals, pel qual s'estableix el sistema de provisió de llocs de treball en règim d'interinitat, i les seues posteriors addendes.  
  
Per tot això i a fi de donar continuïtat al treball efectuat fins ara, i en virtut de les competències que estableix l'article 50.3.d dels Estatuts de l'Institut Superior d'Ensenyances Artístiques de la Comunitat Valenciana, aprovats pel Decret 82/2009, de 12 de juny, del Consell, aquesta direcció resol:  
  
Primer. Organització acadèmica  
Segons el que s'estableix l'article 11 del Decret 117/2022, de 5 d'agost, del Consell (ROF) i en l'article 36 del Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana, correspon a cadascun dels centres l'organització de l'activitat acadèmica.»  
  
En l'article 16 del Decret 117/2022, de 5 d'agost, del Consell (ROF) es determina que les normes d'organització i funcionament dels centres superiors d'ensenyaments artístics han d'incloure, com a mínim, els apartats següents:  
1. Estructura organitzativa dels òrgans unipersonals de govern i els òrgans col·legiats de govern, així com els de representació i coordinació docent.  
2. Normes de convivència del centre.  
3. Ús de recursos materials i espais: reprografia, material fungible i d'oficina, equipament, utilització d'aules, biblioteca, teatre, auditori, sala d'actes, aules, tallers i laboratoris específics.  
4. Pla de prevenció de riscos laborals i emergència i autoprotecció del centre.  
L'equip directiu elaborarà aquestes normes una vegada oïts tots els òrgans col·legiats i hauran de ser aprovades pel consell de centre.  
  
1. Les mesures que incorporaran els centres a les seues normes d'organització i funcionament hauran de preveure necessàriament:  
a) L'organització de l'atenció educativa i la comunicació amb l'alumnat.  
b) Les mesures que permeten la coordinació i treball dels òrgans de govern i coordinació docent.  
2. El professorat, sota la supervisió de la direcció d'estudis, es responsabilitzarà de la coordinació i organització de la planificació de les tasques lectives dels seus corresponents grups, d'acord amb les mesures organitzatives, les directrius acordades i les guies docents, i de l'aplicació de les guies docents.  
3. En cada centre d'ensenyaments artístics superiors hi haurà una persona coordinadora TIC que col·laborarà amb la resta del professorat per a implementar correctament les mesures que es determinen en l'àmbit tecnològic.  
4. Les persones que integren els equips directius es responsabilitzaran que tot el personal dels centres educatius siga coneixedor d'aquestes mesures i del seu compliment. Igualment, tant des de la direcció dels centres com per part de tot el professorat, es vetlarà per garantir l'accés i la difusió de la informació en la comunitat educativa a través dels canals oficials d'informació que determinen les administracions educatives o autoritats responsables segons les circumstàncies.  
  
  
A. Plans d'estudi i guies docents  
5. Les assignatures de les especialitats i itineraris dels títols de Grau en Ensenyaments Artístics Superiors s'estableixen en les corresponents ordres números 22/2011, 23/2011, 24/2011, 25/2011 i 26/2011, de 2 de novembre, de la Conselleria d'Educació, Formació i Ocupació; en l'Ordre 90/2014, de 26 de desembre, de la Conselleria d'Educació, Cultura i Esport; l'Ordre 72/2016, de 17 de novembre; les ordres números 12/2017, 13/2017 i 14/2017, de 4 d'abril, i l'Ordre 32/2018, de 6 d'agost, totes de la Conselleria d'Educació, Investigació, Cultura i Esport; i l'Ordre 1/2020, de 10 de gener; l'Ordre 5/2020, de 29 de gener; l'Ordre 20/2020, de 15 d'octubre; l'Ordre 9/2021, de 24 de setembre; Ordre 1/2022, de 24 de març, de 2022; l'Ordre 5/2022, de 27 d'abril, de 2022; l'Ordre 6/2022, de 10 de maig; l'Ordre 16/2022, de 27 de desembre, i l'Ordre 18/2022, de 29 de desembre, totes de la Conselleria d'Innovació, Universitats, Ciència i Societat Digital. Les assignatures dels màsters en ensenyaments artístics s'estableixen en les corresponents memòries de verificació. No podrà haver-hi cap modificació sense la preceptiva autorització de l'òrgan competent.  
  
 6. El contingut dels plans d'estudi s'organitza en matèries i assignatures que s'expressaran en crèdits ECTS. El crèdit ECTS representa el volum de treball de l'estudiant i comprén activitats de caràcter presencial i activitats de caràcter no presencial, l'organització de les quals s'establirà en la corresponent guia docent. L'assignació de crèdits s'entén referida a un o una estudiant dedicat a temps complet durant 37 setmanes i mitja, i estableix el nombre d'hores per crèdit en 25.  
  
7. Per al Grau en Ensenyaments Artístics Superiors d'Art Dramàtic, en aquest curs acadèmic 2023-2024, i atés el caràcter biennal de les especialitats d'Escenografia i de Direcció Escènica i Dramatúrgia, regulades respectivament en l'Ordre 16/2022, de 27 de desembre, i en l'Ordre 22/2011, de 2 de novembre, s'imparteixen les assignatures corresponents als cursos primer i tercer. L'alumnat d'aquestes especialitats que haja estat matriculat i haja assistit a les classes de les assignatures de segon i quart durant el curs anterior podrà matricular-se de nou en aquestes assignatures sense docència, però amb dret a avaluació.  
  
 8. El centre farà públiques les guies docents de les assignatures dels estudis impartits durant la primera quinzena d'octubre, sota l'adequació d'aquestes als criteris establits pels diferents departaments, entre els quals estaran els criteris d'avaluació, els instruments d'avaluació i l'establiment d'un calendari de les actuacions. Les guies docents de les assignatures sense docència de les especialitats d'Art Dramàtic esmentades més amunt establiran l'horari d'atenció a l'alumnat, les activitats no presencials que s'han de realitzar, així com els criteris d'avaluació, els instruments d'avaluació i l'establiment d'un calendari de les actuacions específiques per a l'alumnat que estiga matriculat en aquestes. Correspon a la direcció d'estudis vetlar per la uniformitat i homogeneïtat d'aquests criteris, sempre atenent la diversitat pròpia de cada àrea.  
  
Les guies docents dels diferents departaments tindran un caràcter obert per a poder adaptar-se millor als aspectes del centre i les seues necessitats d'acord amb els ensenyaments que impartisquen; tal com estableix l'article 95 del Decret 117/2022, de 5 d'agost, del Consell (ROF) hauran de ser revisades anualment a l'efecte de l'adequació de la realitat docent. Aquestes adaptacions seran comunicades a la direcció de l'ISEACV, després de ser aprovades pel consell de centre, per a la seua verificació.  
Els departaments didàctics remetran, fins al 2 d'octubre de 2023, les guies docents a l'equip de direcció del centre per a la seua revisió i inclusió en el punt 4 de la Programació General Anual. La plantilla de la guia docent està disponible en   
https://iseacv.gva.es/va/instruccions-inici-curs.  
9. La valoració de l'assistència responsable per part de l'alumnat es tractarà en els termes que s'establisquen en les diferents guies docents.  
  
10. En aquest sentit, i segons s'estableix en el Decret 39/2020, de 20 de març, en l'article 9, punt 1.b, punt 4, l'article 10, punt 1, lletres c, d i e, si és el cas, les guies docents s'adaptaran incorporant mesures de suport no curriculars per a esportistes d'elit, personal tècnic, entrenador, personal arbitral i jutge d'elit.  
  
B. Matrícula, permanència i abandonament dels estudis  
11. Per al curs acadèmic 2023-2024, l'ordre de matrícula de l'alumnat de primer curs serà establit pels articles 77 i 84 del Decret 117/2022, de 5 d'agost, del Consell (ROF), atés que l'alumnat de nou ingrés es matricularà segons la nota obtinguda per la qualificació total obtinguda en les proves específiques d'accés. Per a l'alumnat que ja ha sigut matriculat en cursos anteriors i realitze matrícula completa, l'ordre de matrícula es calcularà atenent els paràmetres següents:  
  
  
OM = (PR \* 3) + (NMS \* 0,5) + (CT \* 2),  
  
On OM és l'ordre de matrícula, PR el paràmetre de rendiment del curs anterior (nombre de crèdits superats entre el nombre de crèdits matriculats, sense computar els reconeguts), NMS la nota mitjana ponderada de l'expedient per a mesurar l'aprofitament acadèmic (suma de la ponderació de crèdits superats amb la seua qualificació entre suma del total de crèdits matriculats en l'expedient de l'alumnat) i CT el paràmetre de crèdits que falten per a finalitzar la titulació (nombre de crèdits superats atenent les tipologies de les assignatures del pla d'estudis entre el nombre total de crèdits de la titulació).  
  
12. De conformitat amb l'article 81 del Decret 117/2022, de 5 d'agost, del Consell (ROF), cada matrícula comporta dues convocatòries d'avaluació, primera i segona, excepte per als casos en què ja s'hagen consumit prèviament tres convocatòries, i en aquest cas tindran dret únicament a la primera convocatòria. Les matrícules es consideren provisionals fins al 27 d'octubre de 2023. A partir d'aquesta data no es faran canvis en la matrícula. Les anul·lacions de matrícula posteriors a aquesta data no donaran, en cap cas, dret a la devolució de les taxes públiques.  
13. Una persona no podrà estar matriculada simultàniament en dos centres de la Comunitat Valenciana, tant públics com privats autoritzats, per a cursar una mateixa especialitat.  
14. D'acord amb el que s'estableix en el Decret 48/2011, de 6 de maig, l'alumnat podrà matricular-se d'un màxim de 72 crèdits ECTS com a còmput global de crèdits matriculats, sumant tots els expedients en els quals es trobe matriculat en un mateix o diferent centre de la Comunitat Valenciana. Si l'alumnat es matricula de més de 72 crèdits ECTS com a resultat de la suma de crèdits de tots els seus expedients sense advertir d'aquesta circumstància, es procedirà a l'anul·lació de les seues matrícules. El mínim en la matrícula d'una especialitat serà de 18 crèdits ECTS, llevat que a l'estudiant li queden menys crèdits per a poder finalitzar la titulació d'una especialitat.  
15. L'alumnat que haja consumit quatre convocatòries en alguna de les assignatures podrà sol·licitar convocatòria extraordinària durant els mesos de juliol i de setembre del curs immediatament posterior al curs en què s'haja produït la situació. Una vegada autoritzada per la direcció del centre on es trobe l'expedient, la matrícula de la convocatòria extraordinària a què fa referència l'article 14, punt 4, del Decret 48/2011, de 6 de maig, es realitzarà obligatòriament en el curs immediatament següent al curs en què s'haja produït la situació. Aquesta cinquena convocatòria dona dret a cursar de nou l'assignatura i en tots els casos haurà de ser avaluada durant el període que corresponga a la primera convocatòria de l'assignatura afectada. En cap cas podrà sol·licitar-se l'anul·lació d'aquesta convocatòria. En cas de no superar-se aquesta convocatòria, l'estudiant quedarà desvinculat dels estudis en finalitzar el curs acadèmic i, per tant, no podrà realitzar nova matrícula, ni sol·licitar reingrés, ni trasllat d'expedient a centres públics ni privats autoritzats de la Comunitat Valenciana en aquesta especialitat i itinerari. No podrà sol·licitar-se convocatòria extraordinària per a assignatures optatives. L'estudiantat que només tinga pendent el treball fi de grau (TFG) o el treball fi de màster (TFM) serà exclòs del límit temporal de 6 anys per a finalitzar els estudis de grau i màster, atés que tindran el temps establit de 8 anys per a matrícula parcial segons l'article 81.3 del Decret 117/2022, de 5 d'agost, del Consell (ROF).  
  
Per a l'alumnat que s'aculla a l'avaluació curricular per mitjà de compensació de qualificacions, seran requisits obligatoris tindre autoritzada la convocatòria excepcional i realitzada la matrícula tant de l'assignatura com del treball fi de grau.  
16. L'estudiantat amb matrícula condicionada a una beca al qual no se l'haja concedit, o que no haja rebut contestació a la seua sol·licitud o reclamació de beca, quedarà bloquejat i desvinculat del centre en cas de no presentar la documentació necessària o abonar les taxes corresponents abans del 14 de març de 2024.  
17. L'alumnat becat estarà obligat a aportar la credencial d'obtenció de beca en la secretaria del centre en el moment que li siga notificada. La bonificació de becari o becària s'aplica a la matrícula només per l'import dels crèdits ECTS matriculats, sempre que no siguen de segona matrícula. Les taxes administratives sempre han de ser abonades. La resta de les bonificacions estipulades per la normativa vigent, com per exemple família nombrosa i monoparental, s'apliquen a totes les taxes.  
  
18. S'amplia el requisit de superar un mínim de 12 crèdits ECTS establit en el Decret 48/2011, de 6 de maig, a tot l'alumnat matriculat en el centre, amb independència del curs. Si no compleixen aquest requisit, no podran matricular-se en la mateixa titulació fins que passen dos anys acadèmics. A l'efecte del que s'estableix en aquest apartat, l'alumnat matriculat a temps parcial haurà d'aprovar almenys 6 crèdits ECTS per curs. No comptabilitzaran com a crèdits aprovats els que hagen sigut reconeguts.  
Queden exemptes de les limitacions anteriors aquelles persones que justifiquen circumstàncies de força major que puguen haver influït en el seu rendiment acadèmic o per circumstàncies de tipus socioeconòmic. Serà competència del director o directora del centre la decisió sobre cada cas. També queden exemptes d'aquestes limitacions aquelles persones matriculades del treball fi de grau o treball fi de màster com a única assignatura per a finalitzar la seua titulació.  
19. Quan un alumne o alumna deixe d'assistir sense justificació a totes les assignatures de les quals s'ha matriculat durant un període continuat equivalent a un terç del curs acadèmic, es considerarà abandonament escolar per part de l'alumne o alumna amb les conseqüències establides en l'article 82 del Decret 117/2022, de 5 d'agost, del Consell (ROF).  
En aquest cas, perdrà la condició d'alumne o alumna i quedarà desvinculat dels estudis en els termes que s'especifiquen en el punt 5 de l'article 14 del Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors. Segons la tipologia del centre podrà oferir-se aquesta vacant si hi ha llista d'espera, sempre que en el moment que es determine l'abandó permeta al nou estudiant l'aprofitament eficaç dels estudis. Per a les persones que estiguen en aquest supòsit, es considerarà que la seua situació administrativa és la que tenien prèviament a la matriculació en aquest curs.  
  
20. Tal com s'estableix en el punt 5 de l'article 14 del Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors, els i les estudiants que hagen sigut desvinculats, per qualsevol causa (faltes d'assistència, impagament, renúncia de matrícula, no superar el mínim de crèdits per curs, anul·lació de matrícula o abandó) per primera vegada dels estudis que condueixen al títol, no podran incorporar-se en els estudis en el curs següent al que es produïsca la desvinculació i podran demanar el reingrés en la titulació després de dos cursos desvinculats d'aquesta. L'alumnat que ha consumit totes les convocatòries d'alguna assignatura no podrà reingressar i quedarà desvinculat de l'especialitat cursada. Durant el mes de juny, es podrà presentar sol·licitud de reingrés per al curs 2024-2025, i la direcció del centre concedirà la readmissió en funció de les places disponibles, una vegada finalitzades les proves específiques d'accés i en el cas de no tindre taxes pendents d'abonament. Un nou incompliment de les condicions de permanència suposarà la desvinculació definitiva de la titulació. També se'ls podrà concedir una convocatòria extraordinària, per part de la persona que exercisca la direcció de l'ISEACV, quan concórreguen situacions de força major per malaltia, socials i econòmiques.  
C. Avaluació  
21. Tal com estableix l'article 81 del Decret 117/2022, de 5 d'agost, del Consell (ROF), la condició de «no presentat» consumeix convocatòria.  
22. La directora o el director del centre podrà autoritzar, a petició de l'estudiant, amb caràcter excepcional i per causes objectives degudament justificades, com per exemple malaltia greu o qualsevol altra causa de força major, la renúncia a una convocatòria per curs acadèmic i per assignatura.  
23. La menció de «matrícula d'honor» podrà ser atorgada a qui haja obtingut una qualificació igual o superior a 9,0. El nombre no podrà excedir del cinc per cent de les persones matriculades en una assignatura en el corresponent curs acadèmic, llevat que el nombre d'estudiants siga inferior a 20, i en aquest cas es podrà concedir una única «matrícula d'honor».  
  
D. Trasllats d'expedient  
24. Durant el mes de juliol podran presentar-se les sol·licituds de trasllat d'expedient d'estudiants que cursen estudis d'ensenyaments artístics superiors en centres de la Comunitat Valenciana. Per a poder sol·licitar trasllat d'expedient, ha d'haver-se superat el primer curs complet i no haver esgotat les quatre convocatòries en cap assignatura en el centre de procedència, així com haver superat almenys 12 crèdits ECTS al final de cada curs acadèmic. La direcció del centre concedirà el trasllat d'expedient d'acord amb les places disponibles, una vegada finalitzades les proves específiques d'accés i realitzades les admissions de reingrés. Si l'alumnat ha esgotat totes les convocatòries d'una assignatura, excepte el treball fi de grau (TFG) o el treball fin de màster (TFM), no podrà matricular-se en un altre centre de la Comunitat Valenciana en la mateixa especialitat e itinerari.  
  
Segon. Calendari acadèmic per al curs 2023-2024  
Les activitats acadèmiques del curs 2023-2024, per als ensenyaments artístics superiors s'iniciaran el dia 21 de setembre de 2023 i finalitzaran el dia 15 de juliol de 2024.  
Els períodes de vacances del curs 2023-2024 seran els següents:  
  
Vacances de Nadal: des del 23 de desembre de 2023 fins al 7 de gener de 2024, ambdós inclosos.  
Vacances de Pasqua: des del 28 de març fins al 8 d'abril de 2024, ambdós inclosos.  
Seran festius i no lectius, els dies següents:  
- 9 d'octubre, festa de la Comunitat Valenciana.  
- 12 d'octubre, Festa Nacional d'Espanya.  
- 1 de novembre, Festa de Tots Sants.  
- 6 de desembre, Dia de la Constitució.  
- 8 de desembre, Dia de la Immaculada Concepció.  
- Primer de Maig, Dia del Treballador.  
- Aquells dies fixats per la localitat on s'ubique cada centre dependent de l'ISEACV.  
No se suspendrà l'activitat docent i lectiva, ni es podrà tancar cap centre en dies que no siguen els oficialment festius, excepte situacions d'emergència que determine l'autoritat competent.  
El curs acadèmic s'organitza en dos semestres:  
1. Les activitats acadèmiques lectives del primer semestre s'iniciaran el dia 21 de setembre de 2023 i finalitzaran el dia 17 de gener de 2024, ambdós inclosos.  
2. Les activitats acadèmiques lectives del segon semestre s'iniciaran el dia 1 de febrer de 2024 i finalitzaran el dia 27 de maig de 2024, ambdós inclosos.  
Període d'exàmens:  
El període d'exàmens per a la primera convocatòria serà:  
1. Primer semestre, del 18 al 31 de gener de 2024, ambdós inclosos.  
2. Segon semestre, del 29 de maig al 10 de juny de 2024, ambdós inclosos.  
El període d'exàmens per a la segona convocatòria, tant del primer com del segon semestre, serà del 12 de juny al 15 de juliol de 2024. S'estableix la possibilitat d'avançar els exàmens de la segona convocatòria de les assignatures del primer semestre al 31 de gener, 1 i 2 de febrer de 2024.  
Aquelles assignatures que per la seua naturalesa hagen sigut organitzades de manera anual realitzaran l'avaluació tal com es determina en la seua guia docent, i es podran fer en una única avaluació a l'any. En aquest cas, la primera convocatòria de l'examen tindrà lloc durant el període fixat per a la convocatòria del segon semestre, això és, del 29 de maig al 10 de juny de 2024, ambdós inclosos. En aquest cas, en comptes de semestral, el període d'exàmens establit per a la primera convocatòria del primer semestre, comprés entre els dies 18 al 31 de gener de 2024, tindrà el caràcter de lectiu.  
El període d'exàmens per als treballs fi de grau, primera i segona convocatòria, serà del 12 de juny al 15 de juliol de 2024, ambdós inclosos. A més, per a l'alumnat de segona matrícula i posteriors en el treball fi de grau, també podrà realitzar-se en primera convocatòria, del 30 de gener al 5 de febrer de 2024, ambdós inclosos, i una segona convocatòria, del 12 de juny al 15 de juliol de 2024, ambdós inclosos.  
Cada centre notificarà a l'ISEACV, per a la seua autorització, el calendari programat d'exàmens de segona convocatòria i de treballs fi de grau. Aquests períodes només podran ser modificats, després de l'autorització prèvia de l'ISEACV, exclusivament en cas que es produïsquen circumstàncies excepcionals degudament justificades. Una vegada autoritzat el calendari, es farà públic en els llocs oficials d'informació de cada centre, perquè en prenga coneixement tota la comunitat educativa.  
El desenvolupament de les proves específiques d'accés i admissió als ensenyaments artístics superiors d'Art Dramàtic, Arts Plàstiques, Dansa, Disseny i Música per al curs 2024-2025 es duran a terme durant el període del 19 de juny al 15 de juliol de 2024, ambdós inclosos. Els centres faran pública la convocatòria en els llocs oficials d'informació i matricularan l'alumnat que haja superat les proves d'aquesta convocatòria. En cas de produir-se vacants, els centres realitzaran les proves específiques d'accés i admissió durant el període del 2 al 9 de setembre de 2024, ambdós inclosos.  
La prova específica per a persones sense requisits acadèmics (art. 69.5 LOE) comptarà amb una única convocatòria que se celebrarà el 29 de maig de 2024 i constarà de les quatre parts següents:  
1. Història de l'Art: a partir d'un text i dues imatges relacionades amb aquest, es realitzen preguntes de resposta tancada (tipus test) i preguntes de resposta oberta relatives al text i a les imatges.  
2. Història de la Filosofia: a partir d'un text es realitzen preguntes de resposta tancada (tipus test) i preguntes de resposta oberta relacionades amb el text.  
3. Llengües oficials, a triar entre Valencià o Llengua Castellana. Exercicis sobre aspectes lingüístics i comprensió lectora, a partir d'un text donat. A partir d'un text de temàtica artística, es plantegen diverses preguntes sobre gramàtica, ortografia i lèxic.  
4. Llengua estrangera, a triar entre Anglés o Francés. Exercicis sobre aspectes lingüístics i comprensió lectora, a partir d'un text donat. A partir d'un text de temàtica artística, es plantegen diverses preguntes sobre gramàtica, ortografia i lèxic.  
Per als estudis de Màster en Ensenyaments Artístics, l'organització acadèmica i les proves d'accés estaran determinades d'acord amb el que s'estableix en les seues corresponents memòries de verificació. Aquesta informació es farà pública en els llocs oficials de comunicació. La persona responsable de coordinar cada màster remetrà a l'ISEACV, abans del 27 d'octubre de 2023, l'acta amb la constitució de la Comissió Acadèmica de Títol (CAT) del curs, en la qual s'inclourà un representant de l'alumnat. Així mateix, es remetran a la direcció de l'ISEACV les actes de les reunions de la CAT realitzades durant el curs.  
  
Tercer. Reconeixement i transferència de crèdits  
1. Procediment i normativa. El reconeixement i transferència de crèdits per als ensenyaments artístics superiors es realitzarà de conformitat amb el que s'ha determinat en el Decret 69/2011, de 3 de juny, del Consell, pel qual es regula el reconeixement i transferència de crèdits.  
2. Terminis. A l'efecte del que estableix l'article 13 de l'esmentada norma, l'alumne o alumna haurà de sol·licitar el reconeixement i transferència de crèdits el dia en què realitze la matrícula, i presentar la corresponent documentació acreditativa en la secretaria del centre on es trobe matriculat o matriculada fins al dia 22 de setembre de 2023.  
  
3. No es realitza matrícula ni s'han d'abonar les taxes dels crèdits dels quals se sol·licita reconeixement. Una vegada resolt l'expedient de reconeixement de crèdits, les assignatures reconegudes passaran a formar part de l'expedient acadèmic de l'alumnat i les assignatures de les quals s'haja denegat el reconeixement podran ser matriculades en la secretaria del centre fins al 27 d'octubre de 2023, sempre que el nombre de crèdits total de la matrícula de cada estudiant no supere els 72 crèdits ECTS.  
4. Per a aquelles sol·licituds en què hi haja regles precedents, el director o directora del centre remetrà a la direcció de l'ISEACV les propostes de resolució, juntament amb la documentació corresponent, amb anterioritat al dia 29 de setembre de 2023.  
5. Per a aquelles sol·licituds en què no hi haja regles precedents, el director o directora del centre remetrà a la Comissió Acadèmica d'Estudis (CAE) corresponent les sol·licituds abans del 16 d'octubre de 2023.  
  
6. Imprés de sol·licitud. Les sol·licituds es tramitaran a través del programa ARTIC.  
7. Activitats de centre. La direcció del centre podrà sol·licitar a la direcció de l'ISEACV, amb anterioritat al 7 de novembre de 2023, autorització a la proposta amb l'oferta d'activitats culturals, artístiques i/o de representació estudiantil, a què s'ha fet referència en el punt 3 de l'article 4 de l'esmentat Decret 69/2011, de 3 de juny, del Consell, que podran realitzar els estudiants del centre per a obtindre reconeixement d'un màxim de sis crèdits com a optatius. Aquesta sol·licitud anirà acompanyada del corresponent informe i/o guia docent per a cadascuna de les activitats proposades, que s'inclouran en el punt 8 de la Programació General Anual.  
  
Quart. Programació General Anual  
Per a l'elaboració de la Programació General Anual, caldrà ajustar-se al que es disposa en l'article 9 del Decret 117/2022, de 5 d'agost, del Consell (ROF).  
Els centres remetran a l'ISEACV, abans del 7 de novembre de 2023, la seua Programació General Anual en suport informàtic (CD, DVD, memòria USB) i d'acord amb els models proporcionats pel programa ARTIC. Aquesta estarà constituïda pel conjunt d'actuacions acadèmiques i culturals, i també pel programa d'investigació que es realitzaran en el centre cada curs, i inclourà els apartats següents:  
1. Matrícula, sol·licituds i resultats d'accés (especificant-hi la forma d'accés), alumnat estranger i titulats del curs anterior del centre distingint per sexe. Dades desglossades per titulacions, especialitats/itineraris, assignatures i cursos.  
2. Horari dels grups d'alumnes.  
3. Horari complet del professorat segons el model disponible en el programari ARTIC, per departaments i ordenats alfabèticament, amb les assignatures i cursos que imparteixen segons s'estableix en la corresponent ordre del pla d'estudis, i l'horari de dedicació a la gestió docent i de suport a l'equip directiu, explicitat de manera comprensible. El document anirà degudament signat per cada professor o professora, visat pel o la cap d'estudis, i segellat pel centre. Per a això, s'indicarà a les direccions dels centres el protocol a seguir per al seu emplenament.  
  
4. Programa d'investigació del professorat. Criteris per al repartiment del conjunt de les hores dedicades a investigació.  
5. Programa de mobilitat dels estudiants i del professorat on es detalla tota la informació dels convenis de mobilitat per al curs 2023-2024.  
  
6. Guies docents de les assignatures impartides en el centre, amb les diligències corresponents elaborades per les direccions dels departaments.  
7. Activitats de centre: sol·licitud i informe d'activitats de centre objecte de reconeixement de crèdits per a l'alumnat.  
8. Pla de formació del professorat del centre: sol·licitud i informe amb el pla de formació permanent destinat al personal docent del centre.  
9. Adaptacions no curriculars per a realitzar a l'alumnat amb necessitats educatives especials reconegudes, al llarg del curs.  
10. Relació d'acords de cooperació educativa per a realitzar les pràctiques externes.  
11. Acords singulars subscrits pel centre.  
12. Projectes d'investigació i innovació educativa.  
La PGA serà elaborada per la direcció del centre i aprovada pel consell de centre una vegada oït el claustre de professors.  
Els centres on s'impartisquen cicles formatius dirigiran la informació acadèmica de la PGA referida a aquests ensenyaments directament al Servei d'Ensenyaments de Règim Especial de la Conselleria d'Educació, Cultura i Esport d'acord amb les instruccions específiques d'aquest.  
Les programacions generals anuals dels centres són documents públics que poden ser consultats en les secretaries d'aquests.  
  
Cinqué. Horari del professorat  
D'acord amb la normativa vigent, la jornada laboral serà, amb caràcter general, de 37 hores i 30 minuts per setmana. L'horari del professorat s'ha de distribuir en cinc dies per setmana.  
De les 25 hores de dedicació setmanals en el centre, en general, 18 seran hores de docència directa, de les quals es disposarà per a la investigació d'aquelles que al professor o professora li puguen correspondre d'acord amb les condicions del lloc de treball i amb les exigències organitzatives del centre, dins de la bossa d'hores globals, i es donarà prioritat a aquell professorat que ha presentat la memòria d'investigació d'acord amb els criteris establits per la Comissió d'Avaluació de la Investigació de l'ISEACV (CAI).  
Les altres 7 hores, fins a les 25, estaran dedicades a l'atenció dels alumnes, a la investigació, a la coordinació i gestió docent o a la col·laboració en la gestió del centre en aquells casos que es determinen. Les hores d'atenció a l'alumnat estaran publicades en els taulers d'anuncis oficials i en la pàgina web del centre. S'actualitzaran segons el període acadèmic s'organitze semestralment o anualment. Els criteris objectius per a l'assignació d'horaris i, si és el cas, l'ordre de preferència per a l'elecció d'horaris i assignatures estaran incloses en les Normes d'organització i funcionament de cada centre. En aquests criteris s'inclouran, també, els resultats de l'avaluació docent del professorat establit en el Sistema d'Assegurament Intern de la Qualitat (SAIQ) segons el que es disposa en l'article 68 del Decret 117/2022, de 5 d'agost, del Consell (ROF).  
En l'assignació d'horaris no es podran acumular reduccions horàries per l'assumpció de diferents càrrecs.  
Les hores de dedicació mínima a la docència directa setmanal per als membres dels equips directius dels centres ha de ser de 4 hores. De manera extraordinària, a petició de la direcció del centre, els directors i directores podran sol·licitar l'exempció de docència mitjançant un escrit motivat dirigit a la directora de l'ISEACV. L'esmentada dispensa, a petició de la direcció del centre, serà avaluada per la direcció de l'ISEACV, que l'aprovarà, si és el cas.  
Els horaris individuals del professorat, d'acord amb el model disponible en ARTIC, preveuran les hores dedicades a la docència, a la direcció, a la coordinació docent, a la investigació i a la gestió del centre. El professorat podrà impartir fins a 6 hores diàries de docència directa amb l'alumnat.  
Les jornades a temps parcials es distribuiran preferiblement i segons les possibilitats de docència a raó d'1 dia per als de 6 hores/setmana, 2 dies per a contractes entre 7 i 10 hores/setmana, 3 dies per a contractes entre 11 i 13 hores/setmana, 4 dies per a contractes entre 14 i 16 hores/setmana i 5 dies per a jornades a partir de 16 hores/setmana.  
L'horari lectiu de docència directa a l'alumnat per part del professorat especialista s'ajustarà al que s'ha estipulat en el seu contracte.  
  
Sisé. Programa d'investigació del professorat  
En matèria d'investigació, caldrà ajustar-se al que es disposa en els articles 70, i de 100 a 110 del Decret 117/2022, de 5 d'agost, del Consell (ROF).  
D'acord amb l'article 104 de l'esmentat decret, podrà investigar i formar part d'un grup d'investigació tot aquell professorat que ocupe com a mínim 2/3 de la seua jornada laboral en la impartició de docència en les titulacions dels nivells 2,3,4, del Marc Espanyol de Qualificacions per a l'Educació Superior (MECES), sempre que les necessitats organitzatives del centre i les exigències de la docència així ho permeten. El professorat que no complisca aquestes condicions podrà participar en l'estructura d'investigació del centre al qual estiga adscrit, d'acord amb el que s'ha establit en el tercer paràgraf de l'apartat cinqué d'aquesta resolució.  
Per al conjunt d'hores que es dediquen a la investigació en cada centre, es tindrà en compte el que s'estipula en l'article 15 del Decret 82/2009, pel qual s'aproven els Estatuts de l'ISEACV.  
En referència al sistema d'acreditació de la capacitat investigadora s'estarà al que es disposa en l'article 105 del Decret 117/2022 del 5 d'agost del Consell (ROF).  
Es pot integrar en un grup d'investigació qualsevol membre del personal docent de l'ISEACV, siga contractat a temps complet o parcial, assumint les condicions anteriorment esmentades. També poden formar part del grup d'investigació, personal investigador d'altres centres d'ensenyament superior i d'universitats. Aquesta integració no suposarà en cap cas vinculació contractual o estatutària amb l'ISEACV. Tindran la consideració de col·laboradors del grup d'investigació, amb l'autorització prèvia de la Comissió d'Avaluació de la Investigació de l'ISEACV, el personal investigador d'altres grups d'investigació de l'ISEACV, el personal investigador en formació i el personal d'administració i serveis.  
El professorat de l'ISEACV ha d'adscriure's i pertànyer a un grup d'investigació per a poder dur a terme un programa d'investigació.  
  
S'entén per grup d'investigació l'investigador o investigadora o el conjunt d'investigadors i investigadores que desenvolupen un programa d'investigació en una de les línies d'investigació de les definides per l'ISEACV amb l'objectiu de realitzar una producció científica o artística, i de la investigació educativa pròpia dels ensenyaments artístics.  
Es podran constituir grups d'investigació intercentres o multidisciplinaris, així com incorporar professorat d'altres centres d'investigació o universitats quan el programa d'investigació ho requerisca i estiga degudament justificat.  
Els grups d'investigació comptaran amb un investigador o investigadora principal, preferiblement doctor o doctora, que serà la persona responsable de dirigir i organitzar el grup. Cap membre d'un grup d'investigació podrà pertànyer simultàniament a més d'un grup d'investigació. En cas de personal d'investigació en formació, haurà d'estar adscrit al mateix grup que el professorat responsable de la seua formació o perfeccionament.  
L'alta del grup d'investigació haurà de ser sol·licitada per l'investigador o investigadora principal segons el model disponible en https://iseacv.gva.es/va/investigacion. En la sol·licitud d'alta i registre han de figurar les dades de tots els membres que componen el grup d'investigació, la línia d'investigació a la qual s'adscriuen i el programa d'investigació.  
El professorat investigador remetrà a la direcció del centre a què pertanga la persona investigadora principal, fins al 6 d'octubre de 2023, les sol·licituds d'alta i registre dels grups d'investigació amb la relació del professorat adscrit a aquest i amb el seu corresponent projecte d'investigació, que constarà d'una proposta on s'indiquen els objectius del treball, la seua justificació des del punt de vista acadèmic i professional, així com les aportacions esperades en cadascun d'aqueixos àmbits. Les sol·licituds d'alta, registre i les propostes d'investigació seran incloses en el punt 5 de la Programació General Anual.  
Els projectes d'investigació podran ser interanuals. No obstant això, tindran una revisió i informe anual de funcionament per part dels grups i dels òrgans d'avaluació i control corresponents.  
El professorat investigador principal remetrà a la persona representant de la Comissió d'Avaluació de la Investigació de l'ISEACV les memòries dels treballs d'investigació realitzats, d'acord amb el model disponible en https://iseacv.gva.es/va/investigacion, que, al seu torn, les enviarà a la direcció del centre, a fi de ser incloses en la memòria final del curs; tot abans del 22 de juliol de 2024 (en suport informàtic).  
  
Seté. Programa de formació del professorat curs 2023-2024  
Per a desenvolupar el programa de formació del professorat, caldrà ajustar-se al que es disposa en els articles 9.6 i 58 del Decret 117/2022, de 5 d'agost, del Consell (ROF).  
La Comissió de Formació Permanent del Professorat de l'ISEACV proposarà els cursos de formació del professorat d'ensenyaments artístics superiors a realitzar durant el curs 2023-2024 en funció de les necessitats detectades en els claustres dels centres dependents de l'ISEACV.  
La direcció del centre sol·licitarà a la direcció de l'ISEACV, amb anterioritat al 27 d'octubre de 2023, autorització a la proposta amb l'oferta del pla de formació del centre per al curs 2023-2024.  
La sol·licitud amb aquesta oferta formativa per al professorat contindrà l'informe corresponent per a cadascun dels cursos proposats amb la informació següent, que serà inclosa en el punt 6 de la Programació General Anual: nom, objectius, continguts i metodologia i sistema de qualitat del curs, coordinador o coordinadora, calendari, duració i currículum de les persones ponents. Es potenciaran les accions formatives destinades a la formació del professorat en l'àmbit de les tecnologies de la informació i la comunicació.  
  
Huité. Pla d'igualtat  
Per a desenvolupar el pla d'igualtat, caldrà ajustar-se al que es disposa en l'article 6 del Decret 117/2022, de 5 d'agost, del Consell (ROF): «Seguint les directrius establides per la Llei orgànica 3/2007, de 22 de març, per a la igualtat efectiva de dones i homes, cada centre haurà d'implementar un pla d'igualtat en el qual es descriuran les accions que ha de realitzar cada centre amb la finalitat d'aconseguir els objectius següents:  
- La justícia al si del centre extrapolable a la societat en el seu conjunt.  
- Foment de la democràcia en la presa de decisions.  
- Obtenció d'una igualtat real i no sols formal.  
- Full de ruta per al futur.  
- Aposta dels centres d'ensenyaments artístics superiors d'una consciència pública per la igualtat.  
- Foment del creixement econòmic sense discriminació de gènere.  
- Aplicació d'una política transversal de gènere que impregne la vida dels ensenyaments artístics superiors en totes les seues facetes i en conjunt.  
- Exercir i promoure la no discriminació per raó de naixement, origen racial o ètnic, sexe, orientació sexual i identitat de gènere, religió, convicció o opinió, edat, discapacitat, nacionalitat, malaltia, condició socioeconòmica, idiomàtica o lingüística, afinitat política o sindical, per raó d'aparença o qualsevol altra condició o circumstància personal o social. Aquest document l'haurà d'elaborar la coordinadora o coordinador del pla d'igualtat i aprovar el consell de centre una vegada oït i aprovat pel claustre del professorat.»  
El pla d'igualtat s'avaluarà, revisarà, modificarà i actualitzarà amb la finalitat que s'ajuste, en cada moment, als objectius marcats en l'esmentat article.  
Una vegada revisat, modificat i actualitzat es remetrà a la direcció de l'ISEACV, abans del 30 de novembre de 2023.  
  
Nové. Memòria final de curs  
Per a l'elaboració de la Memòria final de curs, caldrà ajustar-se al que es disposa en l'article 10 del Decret 117/2022, de 5 d'agost, del Consell (ROF).  
Tal com estableix l'esmentat article, la Memòria final de curs és el document que s'elabora anualment en finalitzar cada curs acadèmic, documente que haurà de contindre els següents punts com a mínim:  
1. Anàlisi estadística i qualitativa de l'activitat i dels resultats acadèmics del curs anterior.  
2. Dades definitives de matrícula del curs.  
3. Informe sobre la mobilitat del centre fet per alumnat i professorat, així com la llista d'acords de mobilitat actius.  
4. Informe sobre les pràctiques externes realitzades per l'alumnat i llista d'acords de cooperació actius.  
5. Informe del pla anual d'activitats d'extensió cultural i artística i de relacions del centre amb la societat.  
6. Informe d'inserció laboral de l'alumnat del curs anterior de la qual es tinga coneixement.  
7. Resultats del Sistema d'Assegurament Intern de Qualitat (SAIQ) que inclourà: anàlisi i avaluació dels indicadors implantats, consecució d'objectius i accions de millora de l'any acadèmic finalitzat i els nous objectius i accions de millora plantejats per a l'any acadèmic iniciat.  
  
8. Propostes de millora per a la seua implementació en el curs següent.  
9. Memòries amb els resultats dels projectes d'investigació del professorat.  
Aquest document serà elaborat pel professorat del centre i, posteriorment, les direccions dels departaments recolliran la informació per a ser aprovada, en última instància, per la Comissió de Coordinació Pedagògica.  
Els centres remetran a l'ISEACV abans del 8 de novembre de 2024 la Memòria final del curs acadèmic 2023-2024 en suport informàtic (CD, DVD, memòria USB). Estarà constituïda pels informes de les actuacions acadèmiques, culturals i d'investigació proposades en la Programació General Anual, indicant-hi el grau de realització.  
Els centres on s'impartisquen cicles formatius dirigiran la informació acadèmica de la Memòria final de curs referida a aquests ensenyaments directament al Servei d'Ensenyaments de Règim Especial d'acord amb les instruccions específiques d'aquest.  
  
Desé. Reclamació de qualificacions  
Per a la reclamació de qualificaciones que es produïsquen en els estudis artístics superiors, caldrà ajustar-se al que es disposa en l'article 83 del Decret 117/2022, de 5 d'agost, del Consell (ROF):  
«1. Si una vegada efectuats per qui exerceix la funció docent els aclariments sol·licitats, a la vista de les proves i altres mitjans que li van servir com a elements de judici per a qualificar, es manté la reclamació, aquesta es presentarà mitjançant escrit motivat dirigit a la direcció del centre dins dels tres dies hàbils següents a aquell en què la qualificació va ser notificada públicament.  
2. La directora o director emetrà i notificarà resolució en el termini de cinc dies des de la recepció de la reclamació, a la vista de l'informe redactat per una comissió que convocarà a aquest efecte. Aquesta comissió estarà integrada per la persona que tinga el càrrec de direcció d'estudis (o persona en qui delegue); la persona que ostente la direcció de departament de l'àrea de coneixement al qual pertany l'assignatura la nota de la qual és objecte de reclamació; i un professor o professora que impartisca l'assignatura o, si és el cas, la persona que siga cap de departament de l'especialitat a la qual pertany aquesta assignatura o, si és procedent, un professor o professora del departament de l'especialitat a la qual pertany aquesta assignatura.  
3. Contra la resolució de la directora o director es podrà interposar recurs d'alçada davant la direcció de l'ISEACV en el termini d'un mes a comptar a partir de l'endemà del dia què tinga lloc la notificació o publicació de l'acte.»  
  
Onzé. Optatives, treball fi de grau i pràctiques externes  
Per al curs 2023-2024, es procedirà de conformitat amb el que s'estableix en l'Ordre 85/2014, de 23 d'octubre, de la Conselleria d'Educació, Cultura i Esport, per la qual es regulen les assignatures optatives, el treball fi de grau i les pràctiques acadèmiques externes dels estudiants d'ensenyaments artístics superiors dels centres de l'Institut Superior d'Ensenyances Artístiques de la Comunitat Valenciana.  
Per a la realització de pràctiques internes i externes, igualment cal ajustar-se al que es disposa en l'article 98.2 del Decret 117/2022, de 5 d'agost, del Consell (ROF): «Correspon al centre l'organització i avaluació d'aquestes, a l'efecte de reconeixement de crèdits i qualificació, tal com recullen els protocols del SAIQ».  
Per altra banda, per a la realització de pràctiques externes extracurriculars, es considerarà que l'alumnat està matriculat del curs acadèmic en què realitze els seus estudis, fins al 30 de setembre de 2024.  
  
Dotzé. Avaluació curricular mitjançant compensació de qualificacions  
  
Per al curs 2023-2024, es procedirà de conformitat amb el que s'estableix en la Normativa de 15 de maig de 2015, del Consell de Direcció de l'Institut Superior d'Ensenyances Artístiques de la Comunitat Valenciana, sobre avaluació curricular mitjançant compensació de qualificacions de l'alumnat de títols de grau en ensenyaments artístics superiors i de màster en ensenyaments artístics de l'Institut Superior d'Ensenyances Artístiques de la Comunitat Valenciana (ISEACV), disponible en https://iseacv.gva.es/va/convocatories-i-qualificacions.  
  
Tretzé. Sol·licitud de nova oferta formativa  
Per a la sol·licitud de nova oferta formativa en ensenyaments artístics superiors, se seguirà el següent procediment, a més caldrà ajustar-se al que es disposa en els articles 89 a 93 del Decret 117/2022, de 5 d'agost, del Consell (ROF):  
1. La proposta per a la implantació d'ensenyaments de nivell de grau serà elaborada per l'equip directiu i la comissió acadèmica de centre.  
2. L'aprovació de la proposta per a la implantació d'ensenyaments conduents al títol de Grau en Ensenyaments Artístics Superiors correspon al consell de centre, oït el claustre de professorat.  
3. D'acord amb els reials decrets 630/2010, 631/2010, 632/2010, 633/2010 i 634/2010, tots ells de 14 de maig, pel qual es regula el contingut bàsic dels ensenyaments artístics superiors de Grau en Art Dramàtic, Música, Dansa, Disseny i Arts Plàstiques establits en la Llei orgànica 2/2006, de 3 de maig, d'educació, els centres elevaran propostes de creació, modificació o supressió de plans d'estudis de nivell de grau al Consell de Direcció de l'ISEACV per a la seua conformitat i ulterior tramitació.  
4. L'ISEACV estudiarà i valorarà les possibilitats i l'oportunitat de noves ofertes formatives d'acord amb les línies estratègiques d'aquestes i de si el centre disposa de la certificació de la implantació del sistema de qualitat per un organisme acreditat, que serà obligatòria per a sol·licitar títols de màster en ensenyaments artístics. Una vegada conclòs aquest procés, si és el cas, s'iniciarà el tràmit d'aprovació corresponent. Per a les noves implantacions formatives, es tindrà en compte la plantilla que té el centre en el curs 2023-2024.  
5. Els centres també podran sol·licitar la impartició de cursos propis sense validesa oficial. L'ISEACV, a través del seu Consell de Direcció, aprovarà aquesta oferta formativa en funció de la idoneïtat de la formació, dels recursos disponibles i de si el centre disposa de la certificació de la implantació del sistema de qualitat per un organisme acreditat. Aquests títols estan subjectes als preus públics establits a aquest efecte en la Llei de taxes.  
6. Els centres enviaran a l'ISEACV, amb anterioritat a l'1 de desembre de 2023, les sol·licituds de la nova oferta formativa prevista per al curs 2024-2025.  
  
Catorzé. Permisos i llicències  
Els permisos i llicències del personal docent pertanyent als centres de l'ISEACV, es regulen pel Decret 234/2022, de 30 de desembre, del Consell, i per l'artícle 73 del Decret 117/2022 del 5 d'agost del Consell (ROF), i la seua concessió està condicionada a les necessitats de servei.  
  
Els centres remetran les sol·licituds presentades pel professorat, a la Direcció de l'ISEACV que resoldrà, a excepció de les peticions la resolució de les quals és competència de la directora o director del centre, sobre la base del procediment establit en el punt 2 de l'esmentat article.  
  
Les llicències de formació a realitzar durant el mes de juliol se sol·licitaran directament a la següent adreça electrònica de l'ISEACV: lkwqvp@beo.ns  
  
Quinzé. Incompatibilitats  
En allò que fa referència a les compatibilitats i incompatibilitats laborals, tant per als equips directius com per a la resta del professorat i del personal, serà aplicable el que disposa la Llei 53/1984, de 26 de desembre, d'incompatibilitats del personal al servei de les administracions públiques, i el Reial decret 598/1985, de 30 d'abril, sobre incompatibilitats del personal al servei de l'Administració de l'Estat, de la Seguretat Social i dels ens, organismes i empreses dependents, que la desenvolupa, així com el que s'estableix en la Llei 4/2021, de 16 d'abril, de la funció pública valenciana, en allò que li siga aplicable.  
  
  
Setzé. Comunicació centres ISEACV  
A fi d'agilitzar la comunicació entre els centres i l'ISEACV s'ha habilitat una adreça electrònica mnqhbam@fhjtsk.tq que serà utilitzada per les escoles per a traslladar tota la informació rellevant.  
Aquestes instruccions es publicaran en la pàgina web de cadascun dels centres adscrits a l'ISEACV. Així mateix, es posaran a la disposició dels representants de l'estudiantat a fi de la seua difusió entre els seus companys i companyes.  
  
Desseté. Supervisió de la norma  
La Inspecció Educativa vetlarà pel compliment de tot allò que fa a personal docent inclòs en aquestes instruccions.  
  
València, 27 de juny de 2023.- La directora de l'Institut Superior d'Ensenyances Artístiques de la Comunitat Valenciana: Inmaculada Sánchez Velasco.